## Uredba o podmirivanju obveza određenih pravnih osoba

### NN 18/1995 (17.3.1995.), Uredba o podmirivanju obveza određenih pravnih osoba

# VLADA REPUBLIKE HRVATSKE

Na temelju članka 1. stavka 1. Zakona o ovlasti Vlade Republike Hrvatske
da uredbama uređuje pojedina pitanja iz djelokruga Zastupničkog doma Sabora
Republike Hrvatske ("Narodne novine", broj 79/94), Vlada Republike
Hrvatske je na sjednici održanoj 16. ožujka 1995. donijela

## Uredbu

### o podmirivanju obveza određenih pravnih osoba

Članak 1.

Ovom Uredbom uređuje se plaćanje obveza koje su dužna podmirivati poduzeća
i javna poduzeća u vlasništvu Republike Hrvatske, ustanove nad kojima osnivačka
prava (vlasništvo) ima Republika Hrvatska, društva u kojima više od 50%
udjela ili dionica drže zajedno ili svaki za sebe Republika Hrvatska, Hrvatski
fond za privatizaciju, Fond mirovinskog i invalidskog osiguranja radnika
Hrvatske i Fond mirovinskog i invalidskog osiguranja poljoprivrednika Hrvatske
te pravne osobe u vlasništvu odnosno pretežitom vlasništvu jedinica lokalne
samouprave i uprave (u daljnjem tekstu: pravne osobe).

Članak 2

Pravne osobe dužne su podmiriti svoje dospjele neizmirene obveze vjerovnicima
u Republici Hrvatskoj sa stanjem na dan 31. prosinca 1994. godine najkasnije
do 30. lipnja 1995. godine.

Članak 3.

Pravne osobe dužne su podmiriti: - ugovorene obveze vjerovnicima u Republici
Hrvatskoj koje dospijevaju u razdoblju od 31. prosinca 1994 godine do 31.
ožujka 1995. godine najkasnije do 31. ožujka 1995. godine; - ugovorene
obveze vjerovnicima u Republici Hrvatskoj koje dospijevaju u razdoblju
od 31. ožujka 1995. godine do 30. lipnja 1995. godine najkasnije do 30.
lipnja 1995. godine.

Članak 4.

Pravne osobe dužne su namiriti obveze u propisanim rokovima iz članka
2. i 3. ove Uredbe preko svojih računa sukladno Zakonu o platnom prometu
u zemlji ("Narodne novine", br. 27/93 i 13/94) obračunom, bezgotovinskim
i gotovim novcem.

Članak 5.

Ako pravna osoba na dan najkasnijeg dospijeća obveza prema članku 2.
i 3. ove Uredbe nema pokrića sredstava na svojim računima dužna je naloge
za plaćanje dospjelih obveza podnijeti nadležnoj organizaciji za platni
promet. Iznimno od odredbe stavka 1. ovoga članka pravne osobe iz članka
1. ove Uredbe kod kojih je započet proces restrukturiranja temeljem Programa
financijskog restrukturiranja na koji je Vlada Republike Hrvatske dala
suglasnost temeljem prijedloga Ministarstva financija i nadležnog ministarstva
nisu dužne podnijeti naloge za plaćanje dospjelih obveza u rokovima iz
članka 2. i 3. ove Uredbe nadležnoj organizaciji za platni promet.

Članak 6.

Financijska policija obavlja kontrolu provođenja odredbi ove Uredbe.

Članak 7.

Novčanom kaznom od 10.000 do 50.000 kuna kaznit će se za učinjeni prekršaj
pravna osoba ako: 1. ne podmiri dospjele obveze u rokovima navedenim u
člancima 2. i 3. ove Uredbe, 2. ne podnese naloge za plaćanje nadležnoj
organizaciji platnog prometa u slučajevima predviđenim ovom Uredbom (članak
5.). Za učinjeni prekršaj iz ovog članka kaznit će se i zakonski predstavnik
pravne osobe novčanom kaznom od 2.000 do 10.000 kuna.

Članak 8.

Ova Uredba stupa na snagu danom objave u "Narodnim novinama".

Klasa: 450-08/95-01/03

Urbroj: 5030105-95-4

Zagreb, 16. ožujka 1995.

Predsjednik

**Nikica Valentić,** v. r.

Uredba, NN 18/1995-351